เปิดทางประกันลงทุนเพิ่ม
คปภ.แก้กฎใหม่ยึดตามฐานะเลือกลงในกองทุนสูงกว่าเดิม
20 ส.ค. 2554

คปภ.แก้กฎใหม่ยึดตามฐานะเลือกลงในกองทุนสูงกว่าเดิม
คปภ.ไฟเขียวให้ประกันชีวิตลงทุนบริษัทจัดการกองทุนเพิ่มได้
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.ได้มีการยกเลิกประกาศฉบับเดิมเกี่ยวกับหลักเกณฑ์ วิธีการ และเงื่อนไขการซื้อหุ้นของบริษัทจำกัดที่ได้รับใบอนุญาตประกอบธุรกิจหลักทรัพย์ประเภทจัดการลงทุนของบริษัทประกันชีวิตเกินกว่าจำนวนที่กำหนด และได้ออกประกาศฉบับใหม่แก้ไขเพิ่มเติมเกี่ยวกับการลงทุนประกอบธุรกิจอื่นของบริษัทประกันชีวิตแทน
ทั้งนี้ หากบริษัทประกันชีวิตจะซื้อหุ้นของบริษัทจัดการกองทุนที่ได้รับใบอนุญาตประกอบธุรกิจหลักทรัพย์ประเภทจัดการกองทุนเกินกว่าจำนวนที่ คปภ.กำหนด จะต้องได้รับความเห็นชอบจากนายทะเบียนก่อน โดยบริษัทประกันชีวิตที่จะขอซื้อหุ้นของบริษัทจัดการกองทุนเกินกว่าจำนวนที่กำหนด ต้องมีเงินกองทุนส่วนเกินสุทธิไม่น้อยกว่า 3 เท่า ของทุนจดทะเบียนของบริษัทจัดการกองทุนที่บริษัทประกันชีวิตจะซื้อหุ้นนั้น และการซื้อหุ้นดังกล่าวบริษัทประกันชีวิตต้องใช้เงินกองทุนส่วนเกินทั้งจำนวน และบริษัทประกันชีวิตต้องมีความรู้ความเข้าใจในธุรกิจจัดการกองทุน มีความพร้อม และมีทรัพยากรเพียงพอ เพื่อรองรับการบริการจัดการในธุรกิจบริษัทหลักทรัพย์จัดการกองทุน 
นอกจากนี้ บริษัทประกันชีวิตต้องไม่ถือหุ้นในบริษัทจัดการกองทุน เพื่อหลีกเลี่ยงการปฏิบัติตามกฎหมายหรือกฎเกณฑ์อื่นๆ หรือเป็นช่องทางการหลีกเลี่ยงเกณฑ์อัตราส่วนการถือหุ้นหรือมีหน่วยลงทุน และในการยื่นขอรับความเห็นชอบซื้อหุ้นของบริษัทจัดการกองทุนของบริษัทประกันชีวิตเกินกว่าจำนวนที่กำหนด ต้องมีเอกสารเพื่อพิจารณาประกอบด้วย แผน 5 ปี ของแผนธุรกิจของบริษัทประกันชีวิตบริหารจัดการบริษัทจัดการกองทุน แผนธุรกิจของบริษัทจัดการกองทุน รวมถึงประมาณการกระแสเงินสด และผลการดำเนินงาน รวมถึงเอกสารแสดงการวิเคราะห์ผลกระทบต่อบริษัทประกันชีวิตในการซื้อหุ้น ทั้งด้านกระแสเงินสดและความเสี่ยงในด้านต่างๆ 
แหล่งข่าวเปิดเผยว่า บริษัทจัดการกองทุนยังต้องมีเอกสารแสดงความพร้อมทั้งในด้านบุคลากร ต้องมีระบบงานเพื่อรองรับการบริหารจัดการและต้องมีนโยบายบริหารความเสี่ยงโดยรวม รวมถึงผลการวิเคราะห์โอกาสและความเป็นไปได้ ในการดำเนินธุรกิจหลักทรัพย์จัดการกองทุนด้วย